กรุงไทยคุมเข้มสินเชื่อโรงแรมใต้
แบงก์กรุงไทยเผยแผนสินเชื่อเอสเอ็มอีปีหน้า เน้นปล่อยกู้ธุรกิจสินค้าเกษตร พลังงานทางเลือก โครงการไทยเข้มแข็ง คุมเข้มโรงแรมภาคใต้&nbsp; &nbsp;ธนาคารกรุงไทย เผยแผนสินเชื่อธุรกิจขนาดกลาง และขนาดย่อม (เอสเอ็มอี) ในปี 2554 จะระมัดระวังในการปล่อยสินเชื่อกับผู้ประกอบการโรงแรมรายใหม่ โดยเฉพาะภาคใต้มากขึ้น เนื่องจากธุรกิจโรงแรมมีปัญหาต่อเนื่องมาตลอดทั้งปี
11 พ.ย. 2553

แบงก์กรุงไทยเผยแผนสินเชื่อเอสเอ็มอีปีหน้า เน้นปล่อยกู้ธุรกิจสินค้าเกษตร พลังงานทางเลือก โครงการไทยเข้มแข็ง คุมเข้มโรงแรมภาคใต้   ธนาคารกรุงไทย เผยแผนสินเชื่อธุรกิจขนาดกลาง และขนาดย่อม (เอสเอ็มอี) ในปี 2554 จะระมัดระวังในการปล่อยสินเชื่อกับผู้ประกอบการโรงแรมรายใหม่ โดยเฉพาะภาคใต้มากขึ้น เนื่องจากธุรกิจโรงแรมมีปัญหาต่อเนื่องมาตลอดทั้งปี 
นายเวทย์ นุชเจริญ ผู้ช่วยกรรมการผู้จัดการอาวุโส สายงานธุรกิจขนาดกลาง ธนาคารกรุงไทย จำกัด (มหาชน) กล่าวว่า ขณะนี้โรงแรมในพื้นที่ภาคใต้เจอปัญหาอุทกภัยส่วนลูกค้าโรงแรมรายเก่า หากธุรกิจมีปัญหาธนาคารได้เข้าไปช่วยเหลือปรับโครงสร้างหนี้
"เป้าหมายการปล่อยสินเชื่อเอสเอ็มอีในปีหน้า (2554) ยังมุ่งเน้นการรักษาส่วนแบ่งทางการตลาดอันดับที่ 3 โดยตั้งเป้าปล่อยสินเชื่อใหม่จำนวน 50,000 ล้านบาท และทำให้ยอดสินเชื่อเพิ่มขึ้นสุทธิ 30,000 ล้านบาท หรือ 10% จากสิ้นปีนี้ ยอดสินเชื่อดังกล่าวมีอยู่ 260,000 ล้านบาท" นายเวทย์ กล่าว
ทั้งนี้ สินเชื่อเอสเอ็มอีที่ธนาคารมุ่งเน้นในปีหน้าประกอบด้วยสินเชื่อแปรรูปสินค้าเกษตร สินเชื่อพลังงานทางเลือก และสินเชื่อในโครงการไทยเข้มแข็ง ซึ่งเชื่อว่าในปีหน้างบโครงการไทยเข้มแข็งจะออกมาจำนวนมาก เพราะหลังจากน้ำท่วมลดลงก็จะมีงบประมาณออกมาซ่อมแซมถนนที่ได้รับความเสียหาย.